Zachovaj si zdravý rozum Ako v dobe mobilov ochrániť svoj mozog - Hansen, Anders 1974-; Adamcseková, Eva (Bratislava barecz & conrad books, 2020)
Zachovaj si zdravý rozum je kniha o ľudskom mozgu, ktorý sa nestihol prispôsobiť dnešnému zdigitalizovanému svetu. Dospelí dnes venujú mobilom priemerne štyri hodiny denne, u mladých sa tento čas pohybuje medzi štyrmi až piatimi hodinami. Pri písaní tejto knihy sa autor snažil zistiť, ako na nás tieto zmeny vplývajú. Vo Švédsku berie antidepresíva každý ôsmy dospelý a počet mladých ľudí, ktorí pre problémy so spánkom vyhľadali pomoc, vzrástol od prelomu tisícročia o 800 percent. Prečo tak veľa ľudí napriek materiálnemu zabezpečeniu prežíva úzkosť a nepokoj? Náš moderný svet tvorí iba nepatrný okamih z histórie ľudstva. 99,9 percent svojej existencie žil človek ako lovec a zberač a náš mozog je stále nastavený na takýto životný štýl. Bez naplnenia potrieb ako je spánok, pohyb či spoločenstvo, sa nikdy nebudeme cítiť dobre. Rok čo rok však spíme menej, stále menej sa hýbeme a nestretávame sa toľko ako kedysi. Počet osamelých ľudí rastie najmä medzi mladými. Tento pocit tu bol dávno predtým, ako nás karanténne opatrenia v roku 2020 v súvislosti s koronakrízou prinútili ostať doma. Potrebujeme lepšie porozumieť sami sebe a uvedomiť si, ako sa digitálny životný štýl snaží použiť proti nám naše základné ľudské vlastnosti. Dúfam, že táto kniha nám v tom všetkým pomôže. Anders Hansen autor Stres a koronakríza Počas 99,9 percent života človeka na Zemi umierali naši predkovia hlavne vplyvom hladu, dehydratácie a infekčných chorôb. Čo to má spoločné s koronavírusom? Schopnosť ochrániť sa pred vírusom a baktériami je rovnako dôležitá ako schopnosť vyliečiť sa z ochorenia. Náš mozog preto poháňa túžba získať informácie o ďalších nakazených, ktoré nám v minulosti dokázali zachrániť život, keďže sme sa dozvedeli od koho si máme držať odstup. Máme preto problém prestať žiť digitálne a sledovať správy, ktoré poskytujú informácie o koronakríze dvadsaťštyri hodín denne. V dôsledku toho mnohí prežívajú nadmerný stres. Andersa Hansena, známeho švédskeho psychiatra, brain bloggera a TED speakera fascinuje mozog. Jeho prvý bestseller Dobehni svoj mozog zdvihol zo stoličiek mnoho Švédov. Vo svojej druhej knihe Zachovaj si zdravý rozum, autor vysvetľuje prečo ľudia, napriek všeobecnému blahobytu vo vyspelom svete, prežívajú stres a úzkosť a ako to súvisí s mozgom. Súvislosti hľadá najmä v digitálnej dobe a nadmernej závislosti ľudí na mobilných telefónoch.
,,Akvizíciu podporil z verejných zdrojov Fond na podporu umenia". R.2020
Preložené zo švédčiny
Keywords: mozog; sociálne siete; úzkosť; stres; stimulácia duševnej činnosti; duševné zdravie; digitálne technológie; evolučná psychológia; populárno-náučné publikácie; príručky